CELEX: 32017D0809
Language: bg
Date: 2017-05-11 00:00:00
Title: Решение (ОВППС) 2017/809 на Съвета от 11 май 2017 година в подкрепа на изпълнението на Резолюция 1540 (2004) на Съвета за сигурност на Организацията на обединените нации относно неразпространението на оръжия за масово унищожение и средствата за доставянето им

12.5.2017   
            
            
               BG
            
            
               Официален вестник на Европейския съюз
            
            
               L 121/39
            
         РЕШЕНИЕ (ОВППС) 2017/809 НА СЪВЕТА
   от 11 май 2017 година
   в подкрепа на изпълнението на Резолюция 1540 (2004) на Съвета за сигурност на Организацията на обединените нации относно неразпространението на оръжия за масово унищожение и средствата за доставянето им
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 26, параграф 2 и член 31, параграф 1 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:
   
               (1)
            
            
               На 12 декември 2003 г. Европейският съвет прие Стратегията на ЕС срещу разпространението на оръжия за масово унищожение, глава III от която съдържа списък с мерките за борба с разпространението на такива оръжия, които е необходимо да бъдат предприети както в рамките на Съюза, така и в трети държави.
            
         
               (2)
            
            
               Съюзът активно изпълнява тази стратегия и изпълнява мерките, изброени в глава III от нея, по-специално чрез отпускане на финансови средства за подкрепа на конкретни проекти, осъществявани от многостранни институции, чрез предоставяне на държави, които се нуждаят от това, на техническа помощ и експертен опит по отношение на широк набор от мерки за неразпространение и чрез укрепване на ролята на Съвета за сигурност на Организацията на обединените нации (ООН).
            
         
               (3)
            
            
               На 28 април 2004 г. Съветът за сигурност на ООН прие Резолюция 1540 (2004) („Резолюция 1540 (2004) на СС на ООН“) — първият международен инструмент, който по цялостен и всеобхватен начин разглежда въпроса за оръжията за масово унищожение, средствата за доставянето им и свързаните с тях материали. С Резолюция 1540 (2004) на СС на ООН се установиха обвързващи за всички държави задължения, които целят предотвратяване и възпиране на достъпа на недържавни структури до такива оръжия и свързаните с тях материали. С нея също така се призовават държавите да представят на Комитета на Съвета за сигурност, създаден с Резолюция 1540 (2004) на СС на ООН („Комитет 1540“), доклад за стъпките, които са предприели или възнамеряват да предприемат за изпълнение на Резолюция 1540 (2004) на СС на ООН.
            
         
               (4)
            
            
               На 27 април 2006 г. Съветът за сигурност на ООН прие Резолюция 1673 (2006) и взе решение, че Комитет 1540 трябва да увеличи усилията си за насърчаване на цялостното изпълнение на Резолюция 1540 (2004) на СС на ООН чрез работни програми, информационни дейности, помощ, диалог и сътрудничество. Комитет 1540 беше също така приканен да проучи заедно с държавите и международните, регионалните и подрегионалните организации както възможността за обмяна на опит и изводи, така и наличието на програми, които биха улеснили изпълнението на Резолюция 1540 (2004) на СС на ООН.
            
         
               (5)
            
            
               На 20 април 2011 г. Съветът за сигурност на ООН прие Резолюция 1977 (2011) и взе решение да удължи мандата на Комитет 1540 за период от 10 години до 25 април 2021 г. Той взе решение също така Комитет 1540 да продължи да увеличава усилията си за насърчаване на пълното изпълнение на Резолюция 1540 (2004) на СС на ООН от всички държави, активно да участва в съобразяването на предложенията и исканията за помощ, чрез средства като посещения по покана на заинтересованата държава, модели за оказване на помощ, планове за действие или друга информация, предоставяна на комитет 1540, както и да направи цялостен преглед на степента на изпълнение на Резолюция 1540 (2004) на СС на ООН до декември 2016 г.
            
         
               (6)
            
            
               На 15 декември 2016 г. Съветът за сигурност на ООН единодушно прие Резолюция 2325 (2016), с която одобри резултатите от процеса по цялостен преглед на Резолюция 1540(2004) на СС на ООН, извършен през 2016 г. Тя призова всички държави да засилят националните мерки в изпълнение на Резолюция 1540(2004) на СС на ООН, както и за по-голяма подкрепа за изграждане на държавен капацитет в това отношение, включително чрез доброволен принос, както и за по-активно сътрудничество между заинтересованите страни, гражданското общество и академичните среди.
            
         
               (7)
            
            
               Изпълнението на Съвместно действие 2006/419/ОВППС на Съвета (1), на Съвместно действие 2008/368/ОВППС на Съвета (2) и на Решение 2013/391/ОВППС на Съвета (3) допринесе за значително намаляване на броя на държавите, които не са представили доклади, както и на броя на държавите, които не са предоставили допълнителна информация, изискана от Комитет 1540 след представянето от тяхна страна на непълни доклади.
            
         
               (8)
            
            
               Техническото изпълнение на проектите, които ще бъдат осъществени съгласно настоящото решение, следва да бъде възложено на Службата по въпросите на разоръжаването при Секретариата на ООН (UNODA), която носи отговорността за предоставяне на материална и логистична подкрепа на Комитет 1540 и на неговата група експерти.
            
         
               (9)
            
            
               Настоящото решение следва да бъде изпълнено в съответствие с финансовото и административното рамково споразумение, сключено от Комисията с ООН относно управлението на финансовите вноски на Съюза по програми и проекти, управлявани от ООН,
            
         ПРИЕ НАСТОЯЩОТО РЕШЕНИЕ:
   Член 1
   1.   В съответствие със Стратегията на ЕС срещу разпространението на оръжия за масово унищожение („Стратегията на ЕС“), която поставя за цел засилване на ролята на Съвета за сигурност на ООН и повишаването на неговия експертен опит при посрещане на предизвикателствата, свързани с разпространението на такива оръжия, Съюзът продължава да подкрепя изпълнението на Резолюция 1540 (2004) на Съвета за сигурност на ООН (Резолюция 1540 (2004) на СС на ООН) и Резолюция 1977 (2011) на СС на ООН.
   2.   Проектите в подкрепа на Резолюция 1540 (2004) на СС на ООН, съответстващи на мерките от Стратегията на ЕС, се състоят от подрегионални семинари, посещения в държави, срещи, събития, обучения и дейности в сферата на връзките с обществеността.
   3.   Целите на проектите се състоят във:
   
               —
            
            
               укрепване на съответните национални и регионални усилия и способности, основно чрез обучение, изграждане на капацитет и улесняване на предоставянето на помощ, в тясно сътрудничество с други програми на Съюза и други участници в изпълнението на Резолюция 1540 (2004) на СС на ООН, така че да се гарантира полезно взаимодействие и взаимно допълване,
            
         
               —
            
            
               принос към практическото изпълнение на специфичните препоръки, съдържащи се както в цялостния преглед от 2009 г. на степента на изпълнение на Резолюция 1540 (2004) на СС на ООН, така и в резултатите от проведения през 2016 г. цялостен преглед, по-специално в сферата на техническата помощ, международното сътрудничество и повишаването на обществената информираност,
            
         
               —
            
            
               подпомагане на разработването на доброволни национални планове за действие за изпълнението на Резолюция 1540 (2004) на СС на ООН по искане на държавите,
            
         
               —
            
            
               насърчаване на ангажираността на съответните заинтересовани страни от отрасъла и гражданското общество с изпълнението на Резолюция 1540 (2004) на СС на ООН.
            
         4.   Подробно описание на проектите се съдържа в приложението.
   Член 2
   1.   Върховният представител отговаря за изпълнението на настоящото решение.
   2.   Техническото изпълнение на проектите, посочени в член 1, параграф 2, се поверява на UNODA, в сътрудничество с Организацията за сигурност и сътрудничество в Европа (ОССЕ), Африканския съюз, Организацията на американските държави и Лигата на арабските държави, в зависимост от случая. UNODA сключва с ОССЕ споразумение относно прехвърлянето на средства, необходими за изпълнението на специфични проекти на ОССЕ.
   3.   UNODA извършва техническото изпълнение на проектите, посочени в член 1, параграф 2, под ръководството и контрола на върховния представител. За тази цел върховният представител постига необходимите договорености с UNODA.
   Член 3
   1.   Референтната сума за изпълнението на проектите, посочени в член 1, параграф 2, е в размер на 2 635 170,77 EUR. Общият прогнозен бюджет на цялостния проект възлиза на 2 672 770,77 EUR, като сумата се осигурява чрез съфинансиране от общия бюджет на Европейския съюз.
   2.   Разходите, финансирани чрез сумата, посочена в параграф 1, се управляват в съответствие с процедурите и правилата, приложими към общия бюджет на Европейския съюз.
   3.   Комисията упражнява надзор върху правилното управление на разходите, посочени в параграф 2. За тази цел Комисията сключва споразумение за финансиране с UNODA. В споразумението за финансиране се предвижда, че UNODA осигурява видимост на приноса на Съюза, съответстваща на неговия размер. В него се предвижда още, че крайната отговорност за техническото изпълнение на проектите, посочени в член 1, параграф 2, по отношение на Комисията се носи от UNODA.
   4.   Комисията полага усилия да сключи посоченото в параграф 3 споразумение за финансиране във възможно най-кратък срок след влизането в сила на настоящото решение. Тя информира Съвета за всякакви трудности в хода на този процес, както и за датата на сключване на споразумението за финансиране.
   Член 4
   Върховният представител докладва на Съвета за изпълнението на настоящото решение въз основа на редовни доклади, изготвяни от UNODA. Тези доклади представляват основа за оценката, извършвана от Съвета. Комисията предоставя информация относно финансовите аспекти на проектите, посочени в член 1, параграф 2.
   Член 5
   1.   Настоящото решение влиза в сила в деня на приемането му.
   2.   Срокът на действие на настоящото решение е 36 месеца след сключването на споразумението за финансиране, посочено в член 3, параграф 3, или шест месеца след датата на приемането му, ако към този момент все още не е сключено споразумение за финансиране.
   
      Съставен в Брюксел на 11 май 2017 година.
      
         
            За Съвета
         
         
            Председател
         
         C. CARDONA
      
   
   
      (1)  Съвместно действие 2006/419/ОВППС на Съвета от 12 юни 2006 г. за подкрепа на изпълнението на Резолюция № 1540 (2004) на Съвета за сигурност на Обединените нации и в рамките на изпълнението на Стратегията на ЕС срещу разпространението на оръжия за масово унищожаване (ОВ L 165, 17.6.2006 г., стр. 30).
   
      (2)  Съвместно действие 2008/368/ОВППС на Съвета от 14 май 2008 г. в подкрепа на изпълнението на Резолюция 1540 (2004) на Съвета за сигурност на Организацията на обединените нации и в рамките на изпълнението на Стратегията на ЕС срещу разпространението на оръжия за масово унищожение (ОВ L 127, 15.5.2008 г., стр. 78).
   
      (3)  Решение 2013/391/ОВППС на Съвета от 22 юли 2013 г. в подкрепа на практическото изпълнение на Резолюция 1540 (2004) на Съвета за сигурност на ООН относно неразпространението на оръжия за масово унищожение и средствата за доставянето им (ОВ L 198, 23.7.2013 г., стр. 40).
   
      ПРИЛОЖЕНИЕ
      1.   ЦЕЛИ
      
      Общата цел на настоящото решение е да се насърчи изпълнението на резолюции 1540 (2004) и 1977 (2011) на СС на ООН в рамките на изпълнението на Стратегията на ЕС срещу разпространението на оръжия за масово унищожение чрез специфични мерки със следните цели: укрепване на съответните национални и регионални усилия и способности главно чрез изграждане на капацитет и улесняване на предоставянето на помощ; принос за практическото изпълнение на специфичните препоръки, съдържащи се както в цялостния преглед от 2009 г. на степента на изпълнение на Резолюция 1540 (2004) на СС на ООН, така и в резултатите от преведения през 2016 г. цялостен преглед, по-специално в сферата на техническата помощ, международното сътрудничество и повишаването на обществената информираност.
      2.   МЕРКИ
      
      2.1.   Цели на мерките
      
      
                  —
               
               
                  подпомагане на регионалните и на специфичните за отделните страни дейности по изпълнението, включително разработване на доброволни национални планове за действие или пътни карти за изпълнение на основните изисквания на Резолюция 1540 (2004) на СС на ООН, обучение на национални експерти, укрепване на регионалните и подрегионалните усилия за координация и други дейности, предназначени за насърчаване на устойчив процес на изпълнение на национално и подрегионално равнище,
               
            
                  —
               
               
                  насърчаване и подкрепа на универсалността на докладването, както се изисква в Резолюция 1540 (2004) на СС на ООН,
               
            
                  —
               
               
                  засилване ролята на отрасъла и на гражданското общество в изпълнението на Резолюция 1540 (2004) на СС на ООН,
               
            
                  —
               
               
                  повишаване на информираността на отговорните за определянето на политиките лица и на представителите на отрасъла и гражданското общество относно важността на изпълнението на Резолюция 1540 (2004) на СС на ООН,
               
            
                  —
               
               
                  засилване на подрегионалното, регионалното и международното сътрудничество във връзка с прилагането на Резолюция 1540 (2004) на СС на ООН, като надлежно се отчита ролята на Комитет 1540 и неговата група експерти, както и програмата за работа на Комитета,
               
            
                  —
               
               
                  принос за постигане на по-значително полезно взаимодействие в усилията на международните заинтересовани страни при изпълнението на Резолюция 1540 (2004) на СС на ООН, по-специално в региона на ОССЕ.
               
            2.2.   Описание на мерките
      
      
                  а)
               
               
                  UNODA, в тясна връзка с Комитет 1540, ще извърши действия в отговор на най-много седем искания за помощ от държави, като дава приоритет на държавите в региона на ОССЕ, Африканския регион, както и региона на Персийския залив и Близкия изток. Предоставената помощ ще бъде предназначена да даде на държавите възможност да предприемат на национално равнище допълнителни практически мерки за изпълнение на задълженията, произтичащи от Резолюция 1540 (2004) на СС на ООН, като по този начин се отговаря на исканията за подкрепа, отправени от държавите до Комитет 1540. Тази помощ ще допълва функцията на Комитет 1540 за съобразяване на помощта с исканията, но не включва предоставяне или доставка на техническо оборудване.
               
            
                  б)
               
               
                  UNODA ще подкрепя усилията за постигане на универсалност на докладването. Резолюция 1540 (2004) на СС на ООН призовава държавите не по-късно от шест месеца след приемането на резолюцията да представят на Комитет 1540 първи доклад за мерките, които са предприели или възнамеряват да предприемат за изпълнение на резолюцията, но въпреки това все още има държави, които не са представили тези доклади. В този контекст UNODA, посредством своя регионален център в Африка (UNREC) и чрез регионалния си център в Азия и Тихоокеанския басейн (UNRCPD) и в тясно сътрудничество с Африканския съюз и със съответните регионални центрове на ЕС за високи постижения за намаляване на риска от химически, биологични, радиологични и ядрени оръжия („Центрове на ЕС за високи постижения в областта на ХБРЯ“), ще подкрепи най-много пет национални или регионални дейности, насочени специално към непредставилите доклади държави.
               
            
                  в)
               
               
                  Освен това UNODA ще подкрепи и три регионални/подрегионални курса за обучение на националните звена за контакт, определени от държавите за целите на координирането на националното изпълнение на Резолюция 1540 (2004) на СС на ООН, както и за подпомагане на развитието на мрежа от звена за контакт, и за подобряване на комуникацията им с Комитет 1540.
               
            
                  г)
               
               
                  UNODA ще възложи, наред с други дейности, на секретариата на ОССЕ да извърши проучване относно начините за продължаване на насърчаването на полезните взаимодействия в усилията на съответните международни заинтересовани страни, участващи в изпълнението на Резолюция 1540 (2004) на СС на ООН в региона на ОССЕ.
               
            
                  д)
               
               
                  UNODA ще подкрепи до три регионални отраслови конференции по въпроси, свързани с Резолюция 1540 (2004) на СС на ООН. От 2012 г. досега правителството на Германия, с подкрепата на информационната програма на ЕС относно контрола върху износа на изделия с двойна употреба и UNODA, проведе в град Висбаден четири конференции за заинтересованите страни от отрасъла и гражданското общество с цел да стимулира ангажирането на отрасъла и на частния сектор в изпълнението на Резолюция 1540 (2004) на СС на ООН. Един от резултатите от четвъртата такава конференция, проведена през ноември 2015 г. в сътрудничество с Комитет 1540, групата му експерти и UNODA, беше наличието на общо разбиране за укрепване на регионалния подход, т.е. за осъществяване на подобни конференции, включително в Азия, Латинска Америка и региона на ОССЕ. В бъдеще регионални конференции за заинтересовани страни от отрасъла следва да допълват работата по съответните програми на Съюза, например центровете на ЕС за високи постижения в областта на ХБРЯ и/или програмата на ЕС за партньорски контрол върху износа на изделия с двойна употреба.
               
            
                  е)
               
               
                  UNODA ще организира или подпомага провеждането на семинари за представители на гражданското общество, академичните среди и отрасъла, насочени към практическото осъществяване през 2016 г. на цялостния преглед на степента на изпълнение на Резолюция 1540 (2004) на СС на ООН. Във връзка с това UNODA ще подкрепи участието на национални служители от държави, поискали помощ за обучения и други дейности за изграждане на капацитет.
               
            По целесъобразност UNODA ще търси полезно взаимодействие с дейностите на други участници в изпълнението на Резолюция 1540 (2004) на СС на ООН, с регионалните центрове на ЕС за високи постижения в областта на ХБРЯ, както и с други спонсорирани от Съюза програми в тази област.
      2.3.   Резултати от мерките
      
      Подобряване на изпълнението на Резолюция 1540 (2004) на СС на ООН чрез предприемане от държавите на допълнителни стъпки с оглед на пълното ѝ изпълнение; разработване на ефективни и реалистични национални планове за действие или пътни карти за изпълнение на основните изисквания на посочената резолюция; подобрени регионални и подрегионални координирани подходи към изпълнението на Резолюция 1540 (2004) на СС на ООН; и създаване на ефективни партньорства между участващите държави и осигуряващите помощ субекти.
      Повече първи доклади от държавите, които все още предстои да представят своите първи национални доклади за изпълнението на Резолюция 1540 (2004) на СС на ООН.
      По-голямо участие на представители на отрасъла и гражданското общество в международните, регионалните и националните усилия за изпълнение на Резолюция 1540 (2004) на СС на ООН.
      По-добра обществена информираност относно важността на пълното прилагане на Резолюция 1540 (2004) на СС на ООН и относно резултатите от цялостните прегледи от 2009 г. и 2016 г.
      3.   ПАРТНЬОРИ ЗА МЕРКИТЕ
      
      UNODA, в тясна връзка с Комитет 1540, ще продължи разработването на ефективни партньорства със съответните регионални организации, по-специално с ОССЕ, Африканския съюз и Лигата на арабските държави, както и с центровете на ЕС за високи постижения в областта на ХБРЯ, които получават финансова подкрепа от Европейската комисия и се осъществяват съвместно от Съвместния изследователски център и Междурегионалния научноизследователски институт на ООН по престъпленията и правосъдието (UNICRI).
      Що се отнася до проектите в региона на ОССЕ, UNODA сключва споразумение с ОССЕ относно превода на средствата, необходими за изпълнението на тези проекти, като по този начин се възползва изцяло от Меморандума за разбирателство за съвместно изпълнение на проекти в областта на неразпространението на оръжия за масово унищожение, сключен между UNODA и Секретариата на ОССЕ през 2011 г.
      UNODA ще продължи и сътрудничеството си с други международни организации и агенции, включително Международната агенция за атомна енергия (МААЕ), Организацията за забрана на химическото оръжие (ОЗХО), Световната здравна организация (СЗО), Организацията на ООН за прехрана и земеделие (ФАО) и Световната организация по здравеопазване на животните (OIE), така че да осигури ефективно единодействие и да избегне дублиране.
      4.   ВЗАИМОДЕЙСТВИЕ С ДРУГИ УСИЛИЯ НА СЪЮЗА
      
      Въз основа на редовната обратна информация UNODA за нейните дейности, Съюзът може да реши да допълни тези усилия чрез целенасочени дипломатически действия, насочени към повишаване на информираността относно изпълнението на националните планове за действие и представянето на националните доклади.
      5.   БЕНЕФИЦИЕРИ НА МЕРКИТЕ
      
      
                  —
               
               
                  държави, правителствени служители,
               
            
                  —
               
               
                  Комитет 1540 и други структури на ООН,
               
            
                  —
               
               
                  международни, регионални и подрегионални организации,
               
            
                  —
               
               
                  правителства и организации, осигуряващи и получаващи техническа помощ по силата на Резолюция 1540 (2004) на СС на ООН,
               
            
                  —
               
               
                  гражданско общество и промишлен отрасъл.
               
            6.   МЯСТО
      
      UNODA ще избере местата, където биха могли да се проведат срещите, семинарите и другите събития. Сред критериите за избор на място ще бъдат желанието и ангажираността на съответната държава в даден регион да бъде домакин на мероприятието. Конкретните места на посещения в държави или конкретните за дадена държава дейности ще зависят от поканите от заинтересованите държави и, по целесъобразност, от решенията на Комитет 1540 съобразно програмата за работата на комитета.
      7.   ПРОДЪЛЖИТЕЛНОСТ
      
      Общата планирана продължителност на проекта е 36 месеца.